title: 2005/150/EB, Euratomas: 2005 m. sausio 18 d. Tarybos sprendimas, dėl kandidatų į Europos Sąjungos tarnautojų teismo teisėjus paraiškų pateikimo ir tvarkymo sąlygų bei tvarkos

text:
23.2.2005

               LT

               Europos Sąjungos oficialusis leidinys

               L 50/7

      TARYBOS SPRENDIMAS

   2005 m. sausio 18 d.
   dėl kandidatų į Europos Sąjungos tarnautojų teismo teisėjus paraiškų pateikimo ir tvarkymo sąlygų bei tvarkos
   (2005/150/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį,
   atsižvelgdama į Europos atominės energijos bendrijos steigimo sutartį,
   atsižvelgdama į Protokolą dėl Teisingumo Teismo statuto, iš dalies pakeistą 2004 m. lapkričio 2 d. Tarybos sprendimu 2004/752/EB, Euratomas, įsteigiančiu Europos Sąjungos tarnautojų teismą (1), ypač į jo I priedo 3 straipsnio 2 dalį,
   atsižvelgdama į 2004 m. gruodžio 2 d. Teisingumo Teismo rekomendaciją,
   kadangi:

               (1)

               Sprendimu 2004/752/EB, Euratomas buvo įsteigtas Europos Sąjungos tarnautojų teismas ir iš dalies pakeistas Teisingumo Teismo statuto protokolas.

               (2)

               Protokolo dėl Teisingumo Teismo statuto I priedo 3 straipsnio 2 dalyje numatyta, kad Taryba nustato kandidatų į Europos Sąjungos tarnautojų teismo teisėjus paraiškų pateikimo ir tvarkymo sąlygas bei tvarką. Reikėtų įgyvendinti šią nuostatą,

         NUSPRENDĖ:
   1 straipsnis
   Kandidatų į Europos Sąjungos tarnautojų teismo teisėjus paraiškų pateikimo ir tvarkymo sąlygos bei tvarka yra nustatomi šio sprendimo priede.
   2 straipsnis
   Tarybos Generalinis sekretorius atsakingas už pranešimų apie Europos Sąjungos tarnautojų teismo narių laisvas darbo vietas skelbimą ir tinkamą jų platinimą.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje, 2005 m. sausio 18 d.

            Tarybos vardu

            Pirmininkas

         J.-C. JUNCKER

      (1)  OL L 333, 2004 11 9, p. 7.

      PRIEDAS
      Viešas kvietimas teikti kandidatų į Europos Sąjungos tarnautojų teismo teisėjus paraiškas

                  1.

                  EB sutarties 225a straipsnyje bei EAEB sutarties 140b straipsnyje Tarybai suteikiamos galios „konkrečiose srityse iškeltoms tam tikrų kategorijų byloms nagrinėti ir spręsti sudaryti teisėjų kolegijas kaip pirmąją teismo instanciją“.
                  Taikydama šias Sutarčių nuostatas, Taryba 2004 m. lapkričio 2 d. Sprendimu 2004/752/EB (1) nusprendė įsteigti Europos Sąjungos tarnautojų teismą. Teismo, veikiančio prie Europos Bendrijų Pirmosios instancijos teismo ir kurio būstinė yra pastarajame teisme, jurisdikcijai priklauso pirmąja instancija nagrinėti Bendrijų ir jų tarnautojų ginčus, nurodytus EB sutarties 236 straipsnyje bei EAEB sutarties 152 straipsnyje, įskaitant visų organų bei tarnybų ir jų tarnautojų ginčus, kurių atžvilgiu jurisdikcija suteikiama Teisingumo Teismui.

                  2.

                  Tarnautojų teismą sudaro septyni teisėjai, iš kurių renkamas jo pirmininkas. Teisėjų kadencija yra šešeri metai; jie gali būti paskirti naujai kadencijai.
                  Taryba, pasikonsultavusi su komitetu, sudarytu iš septynių asmenų, parinktų iš buvusių Teisingumo Teismo bei Pirmosios instancijos teismo narių ir pripažintos kompetencijos teisininkų, spręsdama vieningai skiria teisėjus. Šis komitetas pareiškia nuomonę apie kandidatų tinkamumą eiti Tarnautojų teismo teisėjų pareigas. Prie šios nuomonės jis prideda tinkamiausią aukšto lygio patirtį turinčių kandidatų sąrašą. Tokiame sąraše pavardžių turi būti bent du kartus daugiau nei reikia paskirti teisėjų.

                  3.

                  Teisėjo statusas bei bendros pareigų ėjimo sąlygos yra nustatytos Protokolo dėl Teisingumo Teismo statuto, iš dalies pakeisto Sprendimu 2004/752/EB, Euratomas, I priedo 5 straipsnyje. Teisėjų atlyginimas, pensijos ir išmokos yra nustatytos 2005 m. sausio 18 d. Tarybos reglamentu (EB, Euratomas) Nr. 202/2005, iš dalies keičiančiu Reglamentą Nr. 422/67/EEB, Nr. 5/67/Euratomas, nustatantį Komisijos pirmininko ir narių bei Teisingumo Teismo pirmininko, teisėjų, generalinių advokatų ir sekretoriaus bei Pirmosios instancijos teismo pirmininko, narių ir sekretoriaus tarnybines pajamas (2).

                  4.

                  Siekiant paskirti septynis teisėjus, skelbiamas kvietimas teikti paraiškas.

                  5.

                  Pagal EB sutarties 225a straipsnio ir EAEB sutarties 140b straipsnio, taip pat Protokolo dėl Teisingumo Teismo statuto, iš dalies pakeisto Sprendimu 2004/752/EB, Euratomas, I priedo 3 straipsnio nuostatas kandidatai į teisėjų pareigas turi atitikti šias sąlygas:

                              —

                              jų nepriklausomumas nekelia abejonių,

                              —

                              jie tenkina teisėjo pareigoms keliamus reikalavimus,

                              —

                              jie yra Sąjungos piliečiai.

                        Kandidatų dėmesys atkreipiamas į tai, jog be šių būtiniausių reikalavimų pirmiau minėtas komitetas ypač atsižvelgs į kandidatų sugebėjimus dirbti kolegialioje struktūroje daugianacionalinėje ir daugiakalbėje aplinkoje bei į atliktinas pareigas atitinkančios jų patirties pobūdį, svarbą bei trukmę.

                  6.

                  Kandidatai kartu su paraiška turi pateikti gyvenimo aprašymą, motyvacinį laišką bei patvirtinančių dokumentų kopijas.
                  Paraiškas siųsti šiuo adresu:

                              Secrétariat général du Conseil de l'Union européenne

                                          —

                                          Appel à candidatures pour le Tribunal de la fonction publique

                        Paraiškos turi būti išsiųstos tik registruotu laišku, vėliausiai … m … d. (paliudyta pašto antspaudu).

         (1)  OL L 333, 2004 11 9, p. 7.

         (2)  OL L 33, 2005 2 5, p. 1.


title: 2012/235/ES: 2012 m. kovo 29 d. Europos centrinio banko sprendimas dėl TARGET2-Securities valdybos sudarymo ir Sprendimo ECB/2009/6 panaikinimo (ECB/2012/6)

text:
1.5.2012

               LT

               Europos Sąjungos oficialusis leidinys

               L 117/13

         EUROPOS CENTRINIO BANKO SPRENDIMAS
   2012 m. kovo 29 d.
   dėl TARGET2-Securities valdybos sudarymo ir Sprendimo ECB/2009/6 panaikinimo
   (ECB/2012/6)
   (2012/235/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalį, 12 straipsnio 1 ir 3 dalis bei 17, 18 ir 22 straipsnius,
   atsižvelgdama į 2010 m. balandžio 21 d. Gaires ECB/2010/2 dėl TARGET2-Securities
       (1),
   atsižvelgdama į 2009 m. kovo 19 d. Sprendimą ECB/2009/6 dėl TARGET2-Securities programos valdybos (TARGET2-Securities Programme Board) sudarymo (2),
   kadangi:

               (1)

               2006 m. liepos 6 d. posėdyje Valdančioji taryba nusprendė bendradarbiaudama su centriniais vertybinių popierių depozitoriumais (CVPD) ir kitais rinkos dalyviais ištirti galimybę sukurti naują Eurosistemos paslaugą atsiskaitymams vertybiniais popieriais, vadinamą TARGET2-Securities (T2S). Kaip dalį savo uždavinių pagal Europos centrinių bankų sistemos ir Europos Centrinio Banko statuto (toliau – ECBS statutas) 17, 18 ir 22 straipsnius, Eurosistema sukurs T2S kaip paslaugą, grindžiamą viena platforma, leidžiančia atlikti pagrindinius, neutralius ir nepaisančius sienų paneuropinius grynųjų pinigų ir vertybinių popierių atsiskaitymus, kuri siūloma CVPD, kad jie galėtų teikti savo klientams suderintas ir standartizuotas vienalaikio vertybinių popierių ir piniginių lėšų pervedimo atsiskaitymų paslaugas centrinio banko pinigais integruotoje techninėje aplinkoje;

               (2)

               2008 m. liepos 17 d. Valdančioji taryba nusprendė inicijuoti T2S ir suteikti reikiamus išteklius iki jis bus įvykdytas. Atsižvelgdama į Deutsche Bundesbank, Banco de España, Banque de France ir Banca d’Italia (toliau – 4CB) pateiktą pasiūlymą, Valdančioji taryba nusprendė, kad šie nacionaliniai centriniai bankai (NCB) plėtos ir eksploatuos T2S;

               (3)

               T2S programos valdyba buvo sudaryta kaip supaprastintas Eurosistemos valdymo organas, kuris turi rengti pasiūlymus Valdančiajai tarybai dėl esminių strateginių klausimų, vykdyti grynai techninio pobūdžio uždavinius bei veiksmingai ir efektyviai organizuoti T2S, įtraukiant tiek vidaus, tiek išorės suinteresuotuosius subjektus;

               (4)

               vadovaujantis ECBS statuto 12 straipsnio 1 dalyje nustatytu decentralizavimo principu, tokiu mastu, kuris laikomas galimu ir tinkamu, NCB atlieka operacijas, kurios sudaro Eurosistemos uždavinių dalį. Todėl Eurosistemos centriniai bankai patikės T2S valdybai tam tikrus uždavinius, kad ji galėtų būti visapusiškai veiksminga ir veikti visos Eurosistemos vardu;

               (5)

               vadovaujantis T2S valdymo pagrindais, T2S valdyba pakeis T2S programos valdybą;

               (6)

               todėl Sprendimas ECB/2009/6 turėtų būti panaikintas,

         PRIĖMĖ ŠĮ SPRENDIMĄ:
   1 straipsnis
   Apibrėžtys
   Šiame sprendime vartojami terminai turi tokią pačią reikšmę kaip ir Gairėse ECB/2010/2 ir Valdančiosios tarybos 2011 m. lapkričio 17 d. patvirtintame T2S pamatiniame susitarime.
   2 straipsnis
   T2S valdyba
   1.   T2S valdyba sudaroma kaip supaprastintas Eurosistemos valdymo organas, kurio uždavinys – rengti pasiūlymus Valdančiajai tarybai dėl esminių strateginių klausimų ir vykdyti uždavinius, kuriuos jai pavedė Valdančioji taryba.
   2.   T2S valdybos įgaliojimai, įskaitant jos tikslus, pareigas, uždavinius, sudėtį, darbo tvarką ir biudžetą, išdėstyti šio sprendimo I priede.
   3.   T2S valdybos darbo reglamentas išdėstytas šio sprendimo II priede.
   4.   T2S valdybos narių elgesio kodeksas išdėstytas šio sprendimo III priede.
   5.   T2S valdybos narių, kurie nėra iš centrinių bankų, atrankos, paskyrimo ir pakeitimo tvarka bei reikalavimai išdėstyti šio sprendimo IV priede.
   6.   T2S valdyba pradeda darbą 2012 m. liepos mėnesį.
   3 straipsnis
   Panaikinimas
   Sprendimas ECB/2009/6 panaikinamas.
   4 straipsnis
   Pereinamojo laikotarpio nuostatos
   T2S programos valdybos nariai toliau vykdo savo pareigas ir uždavinius, kol bus paskirti visi balso teisę turintys T2S valdybos nariai.
   5 straipsnis
   Baigiamoji nuostata
   Šis sprendimas įsigalioja 2012 m. kovo 29 d.

      Priimta Frankfurte prie Maino 2012 m. kovo 29 d.

            ECB Pirmininkas

         Mario DRAGHI

      (1)  OL L 118, 2010 5 12, p. 65.

      (2)  OL L 102, 2009 4 22, p. 12.

      I PRIEDAS

         T2S VALDYBA

         ĮGALIOJIMAI

      ĮŽANGA
      Pagal Sutartį dėl Europos Sąjungos veikimo ir Europos centrinių bankų sistemos ir Europos Centrinio Banko statutą Eurosistema siūlys T2S paslaugas Europos centriniams vertybinių popierių depozitoriumams (CVPD). Bendras T2S tikslas yra palengvinti poprekybinę integraciją remiant pagrindinius, nepaisančius sienų ir neutralius paneuropinius grynųjų pinigų ir vertybinių popierių atsiskaitymus centrinio banko pinigais taip, kad CVPD galėtų teikti savo klientams suderintas ir standartizuotas atsiskaitymų paslaugas integruotoje techninėje aplinkoje, turinčioje tarptautinių pajėgumų.
      T2S VALDYBOS PAREIGOS
      Nepažeidžiant Europos Centrinio Banko (ECB) valdančiosios tarybos galutinės sprendimų priėmimo galios, Valdančioji taryba patikėjo T2S valdybai vykdyti aiškiai apibrėžtus uždavinius, susijusius su T2S programa ir T2S paslaugų teikimu. Jei ir kai iškyla naujų su T2S susijusių klausimų, Valdančioji taryba gali T2S valdybai paskirti papildomus aiškiai apibrėžtus uždavinius, už kurių vykdymą kitu atveju būtų atsakinga Valdančioji taryba. Atsižvelgiant į tai, kad galutinė kompetencija T2S klausimais tenka Valdančiajai tarybai, bet kuriuos jos uždavinius, patikėtus T2S valdybai ir jos vykdomus, Valdančioji taryba vis tiek gali vykdyti pati. T2S valdyba taip pat grindžiama Eurosistemos centrinių bankų pasirašytu T2S protokolu.
      T2S valdyba veikia T2S teisinės sistemos (ypač Pamatinių susitarimų, Valiutos dalyvavimo susitarimų, 2011 m. balandžio 20 d. priimto 2 ir 3 lygių susitarimo ir Gairių ECB/2010/2) taikymo srityje.
      T2S valdyba užtikrina, kad T2S programa būtų vykdoma:

                  a)

                  pagal rinkos lūkesčius, kaip aprašyta Vartotojo reikalavimų dokumente (VRD);

                  b)

                  laikantis T2S finansinio režimo;

                  c)

                  Valdančiosios tarybos nustatytu laiku.

            Numatyta, kad T2S valdyba nuo 2012 m. liepos mėnesio perima T2S programos valdybos pareigas ir uždavinius. Šie įgaliojimai galioja iki T2S pereinamojo laikotarpio pabaigos, o tada bus peržiūrimi.
      Įgyvendinus T2S programą, T2S valdyba užtikrina sklandų T2S sistemos veikimą pagal atitinkamus techninius ir teisinius dokumentus. Ji taip pat padeda tolydžiai pritaikyti T2S paslaugas ateities rinkos poreikiams.
      UŽDAVINIAI
      Valdančioji taryba T2S valdybai patikėjo šiuos uždavinius:

                  1.

                  Rengti pasiūlymus dėl Valdančiosios tarybos sprendimų šiais klausimais:

                              a)

                              bendroji T2S strategija;

                              b)

                              T2S valdymas;

                              c)

                              T2S finansai, įskaitant:

                                          i)

                                          pagrindinius T2S finansinio režimo bruožus (ypač biudžetą, sumą, apimamą laikotarpį, finansavimą);

                                          ii)

                                          reguliarią finansinių grėsmių, kurias Eurosistema gali patirti, analizę;

                                          iii)

                                          T2S projekto sąskaitos, esančios ECB buhalterijoje ir T2S valdybos valdomos Eurosistemos vardu, valdymo taisykles;

                                          iv)

                                          T2S išlaidų metodiką;

                                          v)

                                          T2S kainodaros politiką;

                              d)

                              bendrasis T2S programos planas;

                              e)

                              prašymų dėl pakeitimų, susijusių su VRD, patvirtinimas ir prioritetų nustatymas;

                              f)

                              bet kokia sutartis, kurią Eurosistema ketina pasirašyti su išorės suinteresuotaisiais subjektais;

                              g)

                              T2S rizikos valdymo sistema;

                              h)

                              su CVPD, nacionaliniais centriniais bankais (NCB) ir 4CB sudaryti susitarimai dėl paslaugų lygio;

                              i)

                              T2S testavimo ir perėjimo strategijos;

                              j)

                              prisijungimo paslaugų strategija;

                              k)

                              krizių valdymo strategija;

                              l)

                              T2S paslaugų aprašas;

                              m)

                              atsakomybė ir kiti reikalavimai;

                              n)

                              CVPD atitiktis CVPD tinkamumo kriterijams.

                  2.

                  T2S valdymas ir santykiai su 4CB
                  T2S valdyba:

                              a)

                              atlieka bendrąjį T2S programos ir T2S paslaugų valdymą;

                              b)

                              valdo detalųjį planą, pagrįstą bendruoju T2S programos planu ir patvirtintą Valdančiosios tarybos;

                              c)

                              derasi dėl visų 2 ir 3 lygių susitarimo pakeitimų ir teikia juos Valdančiajai tarybai tvirtinti;

                              d)

                              nuolat kontaktuoja su 4CB, kad gautų visą informaciją, reikalingą jos uždaviniams vykdyti pagal 2 ir 3 lygių susitarimą;

                              e)

                              svarsto ir tvirtina 4CB produktus (pvz., bendrąsias funkcines technines sąlygas, išsamias funkcines vartotojų technines sąlygas ir vartotojo vadovus) pagal iš anksto sutartus kokybės standartus ir užtikrina, kad jie atitiktų VRD;

                              f)

                              tvirtina griežtai su T2S susijusius 4CB pasiūlymus, ypač dėl IT strategijos, tinklo suteikimo ir pajėgumų planavimo;

                              g)

                              koordinuoja tinkamą pakeitimų valdymo procesą, susijusį su T2S taikymo sritį apibrėžiančių dokumentų rinkiniu ir patvirtintų pokyčių, susijusių su naujomis T2S versijomis, prioritetų nustatymu;

                              h)

                              sudaro Eurosistemos priėmimo testų testavimo scenarijus ir koordinuoja testus, kuriuose dalyvauja įvairūs suinteresuotieji subjektai;

                              i)

                              sukuria postruktūrę, atsakingą už vartotojų testavimą pagal Pamatiniame susitarime ir Valiutos dalyvavimo susitarime nustatytus Vartotojų testavimo tvarkaraščius;

                              j)

                              pagal Valdančiosios tarybos nustatytus parametrus įgyvendina T2S rizikos valdymo sistemą;

                              k)

                              pagal Valdančiosios tarybos nustatytus parametrus įgyvendina T2S perėjimo strategiją;

                              l)

                              pagal Valdančiosios tarybos nustatytus parametrus įgyvendina T2S veikimo sistemą, įskaitant incidentų ir krizių valdymo strategiją;

                              m)

                              užtikrina tinkamą T2S paslaugų veikimą ir kokybę;

                              n)

                              užtikrina T2S paslaugų atitiktį reguliavimo ir priežiūros reikalavimams.

                  3.

                  Santykiai su išorės suinteresuotaisiais subjektais
                  T2S valdyba:

                              a)

                              užtikrina, kad T2S paslaugos atitiktų rinkos poreikius;

                              b)

                              palaiko santykius su CVPD ir centriniais bankais, kad padėtų jiems pereiti į T2S;

                              c)

                              derasi su CVPD ir ne euro zonos centriniais bankais, kurie pasirašė Pamatinį susitarimą ir Valiutos dalyvavimo susitarimą, dėl visų šių susitarimų pakeitimų; tai daroma kartu su Eurosistemos centriniais bankais;

                              d)

                              derina veiksmus su kitomis T2S valdymo struktūromis, ypač su CVPD valdymo grupe, Ne euro zonos valiutų valdymo grupe ir T2S patariamąja grupe;

                              e)

                              palaiko santykius su prisijungimo paslaugų teikėjais;

                              f)

                              pasikonsultavusi su CVPD valdymo grupe ir Ne euro zonos valiutų valdymo grupe, skiria techninių grupių pirmininkus ir gauna techninių grupių ataskaitas;

                              g)

                              pagal Pamatiniame sprendime ir Valiutos dalyvavimo susitarime numatytą Ginčų sprendimo ir eskalavimo procedūrą ir savo įgaliojimų ribose svarsto, koordinuoja ir siekia rasti priimtinus sprendimus ginčų, kylančių T2S srityje su dalyvaujančiais CVPD ir centriniais bankais, atveju;

                              h)

                              teikia atitinkamą informaciją kompetentingoms reguliavimo ir priežiūros institucijoms;

                              i)

                              padedant ECB T2S programos tarnybai ir centrinių bankų ekspertų tinklui, atlieka pagrindinį vaidmenį komunikuojant T2S klausimais su rinkos dalyviais ir viešosios valdžios institucijomis;

                              j)

                              skatina su T2S susijusį derinimo darbą ir prie jo prisideda;

                              k)

                              glaudžiai bendradarbiauja su visomis atitinkamomis viešosios valdžios institucijomis ir privačiomis struktūromis (pvz., Europos Komisija, Europos Parlamentu, vertybinių popierių reguliavimo institucijomis) reikšmingų iniciatyvų vertybinių popierių kliringo ir atsiskaitymo srityje klausimais;

                              l)

                              laiku ir nuosekliai skelbdama atitinkamus dokumentus užtikrina skaidrumą.

                  4.

                  T2S finansinis režimas
                  T2S valdyba valdo T2S finansinį režimą, kaip išdėstyta Gairėse ECB/2010/2.
                  Nuo veikimo etapo pradžios T2S valdyba reguliariai pateikia sutartis sudariusiems CVPD ir sutartis sudariusiems ne euro zonos NCB finansines ataskaitas, kurios teisingai atspindi verslo ir finansines sąlygas, operacijų rezultatus ir išlaidų susigrąžinimo būklę, kiek tai susiję su T2S.
                  Prieš pateikiant Valdančiajai tarybai pasiūlymus dėl T2S finansinio režimo, dėl kurių keistųsi T2S kainodara, konsultuojamasi su CVPD valdymo grupe, Ne euro zonos valiutų valdymo grupe, T2S patariamąja grupe ir atitinkamais Europos centrinių bankų sistemos komitetais.
                  Kiek tai reikalinga, ECB teikia T2S valdybai tinkamą paramą. Dėl tokios paramos atsiradusios ECB išlaidos yra padengiamos.
                  Be to, T2S valdyba:

                              a)

                              valdo T2S biudžetą per T2S projekto sąskaitą;

                              b)

                              kai T2S valdyba priima 4CB produktus, tvirtina mokėjimą dalimis 4CB pagal Valdančiosios tarybos patvirtintą sutartą mokėjimų tvarkaraštį;

                              c)

                              tvirtina išlaidas, susijusias su papildoma 4CB parama Eurosistemos centriniams bankams, pagal 2 ir 3 lygių susitarimą;

                              d)

                              tvirtina mokėjimą dalimis ECB pagal jo patirtas išlaidas, susijusias su T2S;

                              e)

                              tvirtina ir inicijuoja mokesčių rinkimą iš T2S klientų ir Eurosistemos centrinių bankų išlaidų padengimą.

            SUDĖTIS
      Visus T2S valdybos narius skiria Valdančioji taryba. Nariai, veikdami kaip T2S valdybos nariai ir laikydamiesi III priede išdėstytame T2S valdybos elgesio kodekse numatytų principų, kolektyviai ir atskirai atsiskaito ECB sprendimų priėmimo organams. Taip veikdami, nariai iš Eurosistemos centrinių bankų ir ne euro zonos centrinių bankų gali prašyti kitų savo kilmės institucijos darbuotojų patarimo. Jokiomis aplinkybėmis jie negali priimti nurodymų iš savo kilmės institucijos arba įsipareigoti laikytis tam tikros pozicijos svarstymo ar balsavimo T2S valdyboje metu.
      T2S valdybą sudaro:

                  a)

                  pirmininkas, einantis aukštas vadovo pareigas ECB;

                  b)

                  devyni nariai iš kitų Eurosistemos NCB, įskaitant po vieną iš visų šių: Deutsche Bundesbank, Banco de España, Banque de France ir Banca d’Italia;

                  c)

                  vienas narys iš ne euro zonos centrinio banko, pasirašiusio Valiutos dalyvavimo susitarimą (arba du tokie nariai, jei atsiskaitymų ne euro valiutomis apimtis sudaro bent 20 % euro zonos apimties);

                  d)

                  du valdybos nariai, kurie nėra iš centrinių bankų (be balso teisės), turintys pakankamą darbo kaip aukšto rango pareigūnai vertybinių popierių atsiskaitymų srityje ir galimai projektų valdymo patirtį ir nepatiriantys interesų konflikto.

            Pirmininkui padeda pirmininko pavaduotojas, kurį skiria Valdančioji taryba. Pirmininko pavaduotojas yra narys, galintis pakeisti pirmininką jo nesant. Jei vienalaikio vertybinių popierių ir piniginių lėšų pervedimo (DvP) atsiskaitymų ne euro valiutomis T2S apimtis sudaro bent 40 % DvP atsiskaitymų euru apimties, dalyvaujantys ne euro zonos centriniai bankai gali siūlyti pirmininko pavaduotojo kandidatūrą.
      T2S valdybos nario įgaliojimai trunka 24 mėnesius ir gali būti atnaujinti.
      Valdančioji taryba sprendžia dėl T2S valdybos sudėties gavusi ECB vykdomosios valdybos pasiūlymą. Paraiškas dėl a–c kategorijų teikia atitinkamo centrinio banko valdytojas (pirmininkas). Vykdomoji valdyba teikia pirmenybę kandidatams, kurie atsiskaito tiesiogiai aukščiausiajam jų centrinio banko valdymo organui. Vykdomoji valdyba užtikrina, kad jos pasiūlyme būtų išlaikyta tinkama pusiausvyra tarp narių, turinčių IT patirties, projektų valdymo patirties ir patirties vertybinių popierių atsiskaitymo srityje (arba kaip paslaugų teikėjai, arba kaip jų vartotojai).
      DARBO TVARKA
      1.   Sprendimų priėmimas
      Jei įmanoma, T2S valdyba sprendžia bendru sutarimu. Tačiau jei pasiekti bendro sutarimo per protingą laiką neįmanoma, pirmininkas gali nuspręsti balsuoti, laikantis paprastosios daugumos balsavimo tvarkos.
      Taikomos šios taisyklės:

                  a)

                  iš principo turėtų būti bent septynių narių kvorumas, kad T2S valdybos posėdžiai būtų teisėti;

                  b)

                  tik pirmiau nurodytų a–c kategorijų T2S valdybos nariai turi balso teisę;

                  c)

                  negalėdamas dalyvauti, balso teisę turintis narys gali perduoti savo balsą kitam nariui; joks narys negali jokiu klausimu turėti daugiau nei du balsus;

                  d)

                  balsams pasiskirsčius po lygiai, lemia pirmininko balsas;

                  e)

                  T2S valdybos nariai nedalyvauja priimant sprendimus ir nebalsuoja, kai patiria interesų konfliktą;

                  f)

                  nariai laikosi T2S valdybos elgesio kodekso.

            2.   Darbo krūvis ir pagalba
      Nepažeidžiant Gairių ECB/2010/2 8 straipsnyje išdėstytų gero valdymo principų:

                  a)

                  pirmininkas T2S klausimais dirba visą darbo laiką; iš kitų narių tikimasi, kad jie dirbs 30 % darbo laiko;

                  b)

                  T2S valdybai padeda ECB esanti T2S programos tarnyba;

                  c)

                  T2S valdyba gauna indėlį iš programos kontrolieriaus;

                  d)

                  T2S valdybai padeda Techninis komitetas, kuris siekia bendro sutarimo techniniais klausimais; jei bendro sutarimo pasiekti neįmanoma, klausimai pateikiami T2S valdybai;

                  e)

                  T2S valdyba gali sukurti kitus komitetus.

            3.   Atsiskaitymas ir atstovavimas
      T2S valdyba reguliariai ir pagal nustatytą struktūrą atsiskaito tiesiogiai ECB sprendimų priėmimo organams. Šiuo tikslu prireikus ji rengia ataskaitas ECB sprendimų priėmimo organams. Šios ataskaitos taip pat siunčiamos Eurosistemos IT valdymo komitetui (Eurosystem IT Steering Committee, EISC), kuris gali patarti ECB sprendimų priėmimo organams. Mokėjimo ir atsiskaitymo sistemų komitetas (Payment and Settlement Systems Committee, PSSC) gauna ataskaitas informacijai.
      Pirmininkas pirmininkauja T2S patariamajai grupei ir atstovauja T2S valdybai išorėje, jeigu T2S valdyba nenusprendžia kitaip.
      4.   Darbo reglamentas
      Darbo tvarka išsamiai aprašyta II priede išdėstytame T2S valdybos darbo reglamente.

      II PRIEDAS

         T2S VALDYBOS

         DARBO REGLAMENTAS

      I   SKYRIUS

         T2S VALDYBA

      1 straipsnis
      Nariai
      1.   T2S valdybos nariai (toliau – nariai) veikia asmeniškai ir geriausių T2S programos interesų labui, vadovaudamiesi T2S bendraisiais principais. T2S valdybos posėdžiuose nariai reiškia savo visiškai nepriklausomas nuomones.
      2.   Nariams iš centrinių bankų jų centriniai bankai privalo suteikti pakankamai laiko, o valdybos nariai, kurie nėra iš centrinių bankų, privalo užtikrinti, kad turės pakankamai laiko aktyviai dalyvauti T2S valdybos darbe (iš principo 30 % jų darbo laiko; tai taikytina visiems nariams, išskyrus pirmininką).
      3.   Nariai tiesiogiai nedalyvauja vykdant T2S arba centrinių vertybinių popierių depozitoriumų, kurie perduoda atsiskaitymų operacijas T2S, priežiūrą. Nariai negali dalyvauti jokiame Eurosistemos ar ECBS komitete, turinčiame bet kokių minėtų priežiūros pareigų. Nariai nedalyvauja Eurosistemos IT valdymo komitete (Eurosystem IT Steering Committee, EISC) ir Vidaus auditorių komitete (Internal Auditors Committee, IAC). Jie nedalyvauja kasdieninėje 3 lygio veikloje.
      4.   Nariai privalo laikytis T2S valdybos elgesio kodekso (toliau – kodeksas), išdėstyto III priede.
      2 straipsnis
      Pirmininkas ir pirmininko pavaduotojas
      1.   Pirmininkas yra visą darbo laiką dirbantis T2S valdybos narys.
      2.   Pirmininkas, bendradarbiaudamas su kitais nariais, užtikrina T2S valdybos veikimą, T2S valdybos įgaliojimų vykdymą, darbo reglamento laikymąsi ir veiksmingą sprendimų priėmimą. Konkrečiai pirmininkas:

                  a)

                  siūlo T2S valdybos posėdžių darbotvarkes ir jiems pirmininkauja;

                  b)

                  siūlo metinį posėdžių tvarkaraštį;

                  c)

                  imasi visų administracinių sprendimų, susijusių su T2S programos tarnyba.

            3.   Pirmininkui padeda pirmininko pavaduotojas, kuris pakeičia pirmininką jo nesant. Pirmininkas apie tokį nebuvimą pirmininko pavaduotojui praneša kaip galima anksčiau.
      3 straipsnis
      Sekretoriatas
      1.   Pirmininkas paskirs labai patyrusį Europos Centrinio Banko (ECB) personalo narį T2S valdybos sekretoriumi. Pirmininkas taip pat gali paskirti pakaitinį sekretorių.
      2.   Sekretorius padeda pirmininkui ir dirba jam (jai) vadovaujant. Sekretorius laiku valdo informacijos srautą: a) tarp narių ir b) tarp T2S valdybos ir kitų suinteresuotųjų subjektų, pirmiausia įskaitant kitus Eurosistemos arba Europos centrinių bankų sistemos komitetus.
      II   SKYRIUS

         T2S VALDYBOS POSĖDŽIAI

      4 straipsnis
      T2S valdybos posėdžių laikas ir vieta
      1.   Pirmininkui pateikus pasiūlymą, T2S valdyba sprendžia dėl savo posėdžių datų. T2S valdyba turėtų posėdžiauti reguliariai, pagal prieš pakankamą laiką iki kiekvienų metų pradžios jos parengtą tvarkaraštį. Posėdžių dažnumas priklauso nuo T2S programos plano poreikių.
      2.   Kai mano esant reikalinga, pirmininkas gali sušaukti neeilinius T2S valdybos posėdžius. Pirmininkas sušauks neeilinį posėdį, jei prašymą dėl tokio posėdžio pateiks bent trys nariai.
      3.   T2S valdybos posėdžiai paprastai vyksta ECB patalpose.
      4.   Posėdžiai taip pat gali vykti telekonferencijos būdu, išskyrus atvejus, kai tam prieštarauja trys ar daugiau narių.
      5 straipsnis
      Dalyvavimas T2S valdybos posėdžiuose
      1.   Vadovaudamiesi gero valdymo principais, nariai reguliariai dalyvauja T2S valdybos posėdžiuose. Dalyvavimas yra griežtai asmeniškas, narių negali pakeisti kiti asmenys.
      2.   Dalyvauti T2S valdybos posėdžiuose gali tik nariai ir kiti pirmininko pakviesti asmenys.
      6 straipsnis
      T2S valdybos posėdžių tvarka
      1.   T2S valdybos darbo kalba yra anglų kalba.
      2.   T2S valdyba priima kiekvieno posėdžio darbotvarkę. Paprastai sekretorius parengia darbotvarkės projektą, už kurį atsakingas pirmininkas, ir išsiunčia jį nariams likus bent penkioms darbo dienoms iki posėdžio. Pirmininkui ar bet kuriam kitam nariui pasiūlius, T2S valdyba gali nuspręsti išbraukti klausimus iš darbotvarkės projekto arba įtraukti į jį klausimus. Tuo atveju, jei nariams tinkamu laiku nebuvo pateikti susiję dokumentai, klausimas gali būti išbrauktas iš darbotvarkės, jei to prašo trys ar daugiau narių.
      3.   Paprastai sekretorius išsiunčia diskusijų dokumentus nariams likus penkioms darbo dienoms iki posėdžio. Tačiau trumpi dokumentai gali būti išsiunčiami likus vienai darbo dienai. Dokumentai, išsiųsti likus mažiau nei dviem darbo dienoms, laikomi posėdyje pateiktais dokumentais (table documents), dėl kurių T2S valdyba negali priimti sprendimo, išskyrus atvejus, kai visi nariai sutaria kitaip.
      4.   Po kiekvieno T2S valdybos posėdžio sekretorius parengia posėdžio protokolo projektą, kuriame surašomi aptarti klausimai ir diskusijų rezultatai. Kai to prašoma, posėdžio protokolo projekte taip pat nurodomos posėdžio metu atskirų narių išsakytos nuomonės. Posėdžio protokolo projektas išsiunčiamas nariams per penkias darbo dienas nuo posėdžio.
      5.   Po kiekvieno T2S valdybos posėdžio sekretorius taip pat parengia tolesnių veiksmų projektą, kuriame surašomi visi uždaviniai ir įvykdymo terminai, kurie buvo paskirti ir dėl kurių susitarta tame posėdyje; jis išsiunčiamas nariams per penkias darbo dienas nuo posėdžio.
      6.   Nariai teikia sekretoriui pastabas dėl posėdžio protokolo ir tolesnių veiksmų projektų per penkias darbo dienas nuo jų gavimo. Posėdžio protokolo ir tolesnių veiksmų projektai pateikiami T2S valdybai tvirtinti kitame posėdyje (arba, jei reikia, anksčiau rašytinės procedūros būdu); juos pasirašo pirmininkas.
      7 straipsnis
      T2S valdybos sprendimų priėmimas
      1.   Kiek įmanoma, T2S valdybos sprendimai priimami bendru sutarimu.
      2.   Kad T2S valdybos posėdžiai būtų teisėti, turi būti bent septynių narių kvorumas. Jei kvorumo nėra, pirmininkas gali sušaukti neeilinį posėdį, kuriame sprendimai gali būti priimami nepriklausomai nuo to, ar kvorumas yra.
      3.   Jei reikia, pirmininko prašymu T2S valdyba balsuoja. Pirmininkas taip pat inicijuoja balsavimo procedūrą bet kurio nario, turinčio balso teisę, prašymu. Pagal kodeksą, narys negali balsuoti, jei patiria interesų konfliktą, kaip aprašyta kodekse. Jei narys negali dalyvauti, jis gali perduoti savo balsą kitam balso teisę turinčiam nariui; joks narys negali jokiu klausimu turėti daugiau nei du balsus.
      4.   Pirmininkas gali inicijuoti slaptą balsavimą, jei to prašo bent trys nariai.
      5.   Sprendimai taip pat gali būti priimami rašytinės procedūros būdu, išskyrus atvejus, kai tam prieštarauja trys ar daugiau narių. Taikant rašytinę procedūrą reikalaujama: a) paprastai suteikti ne mažiau kaip dvi darbo dienas kiekvienam nariui svarstymui ir b) įrašą apie kiekvieną tokį sprendimą įtraukti į kito T2S valdybos posėdžio išvadas.
      6.   Paprastą balsų daugumą surinkęs pasiūlymas laikomas patvirtintu. Balsams pasiskirsčius po lygiai, lemia pirmininko balsas. Pirmininko nesant, pirmininko pavaduotojo balsas nelemia.
      III   SKYRIUS

         KOMUNIKACIJA IR SKAIDRUMAS

      8 straipsnis
      Išorės komunikacija
      1.   Pirmininkas reguliariai informuoja atitinkamus suinteresuotuosius subjektus apie pažangą įgyvendinant T2S programą. Padedant sekretoriui, pirmininkas užtikrina skaidrumą, laiku ir nuosekliai bei laikydamasis kodekse nustatytų konfidencialumo įpareigojimų skelbdamas atitinkamus dokumentus T2S svetainėje.
      2.   Nariai privalo iš anksto informuoti pirmininką apie įsipareigojimus reikšmingai ir svariai išorėje pristatyti T2S valdybos pareigas ir uždavinius, pavyzdžiui pasisakant apie T2S konferencijose ar susitikimuose su T2S suinteresuotaisiais subjektais, ir privalo pateikti T2S valdybai rašytinę santrauką per penkias darbo dienas po renginio. Bet kokia svari išorės komunikacija turi atitikti Eurosistemos ir T2S programos interesus ir visus Valdančiosios tarybos ir T2S valdybos sprendimus.
      3.   T2S valdyba paskiria narį (narius) ir (ar) ECB (nacionalinio centrinio banko (NCB)) personalą, padedančius T2S dalyvauti viešose ir privačiose iniciatyvose, susijusiose su vertybinių popierių kliringu ir atsiskaitymu ir galimai atstovauti T2S atitinkamuose komitetuose ar darbo grupėse. ECB ar NCB personalo narys gali būti tokiu būdu paskirtas tik jei yra nustatyta, kad jis (ji) laikosi su konfidencialumu ir interesų konfliktu susijusių įpareigojimų, kurie yra bent jau lygiaverčiai kodekse nustatytiems įpareigojimams.
      9 straipsnis
      Vidaus komunikacija
      1.   Eurosistemai nepriklausantys T2S valdybos nariai, laikantis konfidencialumo sąlygų, po Valdančiosios tarybos posėdžio gauna visus Valdančiajai tarybai pateiktus T2S dokumentus ir Valdančiosios tarybos posėdžio protokolo sprendimų dėl T2S punktus.
      2.   Eurosistemos NCB, kurių personalo narių T2S valdyboje nėra, automatiškai turi prieigą prie visų T2S valdybos dokumentų. Jie taip pat gali teikti prašymą pirmininkui dalyvauti T2S valdybos komitete, jei turi ypatingą su tam tikra tema susijusį interesą. Vienas narys bus atsakingas už tokių Eurosistemos NCB informavimą, jei manoma, kad jie galėtų turėti ypatingą interesą. Šis narys taip pat gali T2S valdybai pateikti kiekvieną tokio Eurosistemos NCB iškeltą klausimą.
      IV   SKYRIUS

         FINANSINIS REŽIMAS

      10 straipsnis
      T2S projekto sąskaitos veikimas
      1.   T2S valdyba Eurosistemos vardu eksploatuoja T2S projekto sąskaitą, kuri yra įtraukta į ECB buhalteriją ir turi tranzitinės sąskaitos statusą. T2S projekto sąskaita naudojama: a) finansiniams srautams tarp Eurosistemos centrinių bankų, susidarantiems dėl T2S biudžeto, valdyti (ypač lėšoms rinkti ir mokėjimui dalimis vykdyti) ir b) finansiniams srautams, susijusiems su mokesčiais už T2S paslaugas, valdyti. T2S valdyba užtikrina, kad projekto sąskaitos balansas visada būtų „nulis“ arba „teigiamas“.
      2.   Pirmininkas tinkamu laiku pakviečia Eurosistemos NCB numatyti biudžete jų išlaidų dalis (pagal T2S išlaidų paskirstymo raktą) ir įmokėti jų išlaidų dalis į T2S projekto sąskaitą pagal Valdančiosios tarybos patvirtintą mokėjimų tvarkaraštį.
      3.   Pirmininkas nurodo atlikti mokėjimą dalimis iš T2S projekto sąskaitos, iš anksto pritarus T2S valdybai. Mokėjimas dalimis 4CB laikomas formaliai patvirtintas T2S valdybos, kai ji patvirtino 4CB produktą ir jį priėmė ir šis patvirtinimas bei priėmimas formaliai patvirtinamas T2S valdybos posėdžio protokole. Mokėjimas dalimis ECB vyksta kiekvienų metų pradžioje pagal finansiniame pakete išdėstytus susitarimus.
      V   SKYRIUS

         AUDITAS

      11 straipsnis
      Auditas
      T2S valdybos veiklą peržiūri IAC.

      III PRIEDAS

         T2S VALDYBA

         ELGESIO KODEKSAS

         Įžanga

      T2S valdybą sudaro Valdančiosios tarybos paskirti nariai. Nariai privalo veikti tik geriausių T2S programos interesų labui, vadovaudamiesi T2S bendraisiais principais, ir privalo skirti pakankamai laiko darbui, susijusiam su T2S programa.
      T2S valdyba padeda Europos Centrinio Banko (ECB) sprendimų priėmimo organams užtikrinti sėkmingą ir savalaikį T2S programos įvykdymą ir atsiskaito Valdančiajai tarybai. Kad Valdančioji taryba galėtų priimti informacija pagrįstus ir nepriklausomus sprendimus, labai svarbu, kad T2S valdybos darbui nedarytų poveikio jokios aplinkybės, galinčios sukelti bet kurio jos nario interesų konfliktą.
      Eurosistemos ar Europos centrinių bankų sistemos (ECBS) gerai reputacijai ir patikimumui bei T2S programos teisiniam pagrįstumui taip pat labai svarbu, kad nariai vadovautųsi ir matytųsi, kad jie vadovaujasi, bendruoju Eurosistemos interesu bei konkrečiai T2S programos interesu. Todėl nariai turi: a) vengti situacijų, kuriose jie patiria arba atrodo, kad patiria, interesų konfliktus, b) veikti tik kaip Eurosistemos ir T2S atstovai, bendraudami su viešosios valdžios institucijomis, centriniais bankais, pramonės atstovais ir kitais išorės suinteresuotaisiais subjektais, dalyvaujančiais kuriant, plėtojant T2S ir jai veikiant, ir c) užtikrinti T2S programa besidominčių potencialių tiekėjų objektyvų ir neutralų vertinimą bei sąžiningą konkurenciją.
      Europos centrinių bankų sistemos ir Europos Centrinio Banko statuto (toliau – ECBS statutas) 37 straipsnio 1 dalyje numatyta profesinės paslapties pareiga taikoma tiek ECB personalui, tiek ECBS uždavinius vykdančiam nacionalinių centrinių bankų (NCB) personalui ir apima konfidencialią informaciją, susijusią su profesinėmis paslaptimis, ar informaciją, turinčią komercinę vertę. Lygiavertis įpareigojimas taikomas T2S valdybos nariams, kurie nėra iš centrinių bankų. Valdybos nariai, kurie nėra iš centrinių bankų, taip pat turi laikytis visų papildomų elgesio taisyklių, kurios gali būti numatytos jų paskyrimo rašte ir jų sutartyje su ECB.
      Yra tinkama ir pagal gero administravimo praktiką priimtina nustatyti etikos standartus, susijusius su profesiniu nešališkumu, sąžiningos konkurencijos principu, interesų konfliktų vengimu ir Eurosistemos sukurtos ar trečiųjų šalių suteiktos konfidencialios informacijos apsauga, tuo pat metu bendram Eurosistemos ar ECBS labui T2S valdyboje išlaikant ekspertines žinias ir patirtį atitinkamose T2S programos srityse. Be to, yra tinkama ir pagal gero administravimo praktiką priimtina, kad nariams, kurie yra ECB personalo nariai, taikytinos įdarbinimo sąlygos ir lygiavertės nuostatos, taikytinos nariams, kurie yra NCB personalo nariai, numatytų teisinį sankcionavimą už šio Elgesio kodekso (toliau – kodeksas) pažeidimus. Lygiavertė nuostata taikoma T2S valdybos nariams, kurie nėra iš centrinių bankų.
      Šis kodeksas nepažeidžia jokių reikalavimų, kylančių iš kitų etikos nuostatų, galimai taikytinų T2S valdybos nariams dėl to, kad jie veikia kaip ECB ar NCB personalo nariai.
      1.   Apibrėžtys

      Šiame kodekse:
      a)   pirmininkas– Valdančiosios tarybos paskirtas asmuo pirmininkauti T2S valdybai;
      b)   pirmininko pavaduotojas– Valdančiosios tarybos paskirtas asmuo pakeisti pirmininką jo nesant;
      c)   konfidenciali informacija– nepažeidžiant ECBS statuto 37 straipsnio 1 dalyje nustatyto profesinės paslapties įpareigojimo ar kiekvienam T2S valdybos nariui teikiamų dokumentų klasifikavimo pagal ECB konfidencialumo režimą: i) Eurosistemos ar trečiųjų šalių profesinės paslaptys ir bet kokia komercinę vertę turinti informacija, išskyrus T2S valdybos darbui; ii) bet kokia informacija, kurios nesankcionuotas atskleidimas galėtų pakenkti esminiams Eurosistemos interesams, ir iii) bet kokia informacija, kurią protingas žmogus laikytų konfidencialia; konfidenciali informacija neapima informacijos, kuri: i) yra ar tampa visuotinai prieinama visuomenei, išskyrus atvejus, kai taip atsitinka dėl šio kodekso pažeidimo, arba ii) yra nepriklausomai sukuriama trečiosios šalies, neturint prieigos prie konfidencialios informacijos, arba iii) laikantis 3 skirsnio nuostatų turi būti atskleista, nes to reikalauja teisės normos;
      d)   valdybos narys, kuris nėra iš centrinio banko– T2S valdybos narys, kuris nėra ECB arba NCB personalo narys;
      e)   įgaliojimai– I priede išdėstyti įgaliojimai;
      f)   narys– T2S valdybos narys, įskaitant pirmininką;
      g)   potencialūs tiekėjai– komerciniai subjektai, turintys interesą tiekti su T2S susijusias prekes ir (ar) teikti paslaugas euro zonos ar ne euro zonos centriniam bankui, įsipareigojusiam atlikti atsiskaitymus savo nacionaline valiuta per T2S.
      2.   Interesų konfliktų vengimas

                  2.1.

                  Interesų konfliktas kyla dėl su T2S valdybos įgaliojimais susijusių prekių tiekimo ir (ar) paslaugų teikimo, kai narys turi komercinį ar profesinį interesą, susijusį su potencialiu tiekėju, arba dalį jame nuosavybės, kontrolės, investicijų ar kitu būdu, kuris daro ar galėtų daryti poveikį nešališkam ir objektyviam jo, kaip nario, pareigų vykdymui.

                  2.2.

                  Nariai veikia Eurosistemos ir T2S programos bendro intereso labui. Jie vengia situacijų, kuriose, tikėtina, kiltų interesų konfliktas.

                  2.3.

                  Jei kyla ar yra tikėtina, kad kils, interesų konfliktas, susijęs su T2S valdybos uždaviniais, atitinkamas narys praneša apie tokį esamą ar potencialų interesų konfliktą savo centrinio banko elgesio taisyklių laikymąsi užtikrinančiam organui (arba, jei tai valdybos narys, kuris nėra iš centrinio banko – ECB etikos pareigūnui), naudodamasis 2 priedėlyje pateikta forma, ir tuo pat metu apie tai praneša pirmininkui. Jei elgesio taisyklių laikymąsi užtikrinantis organas (arba, jei tai valdybos narys, kuris nėra iš centrinio banko – ECB etikos pareigūnas) nusprendžia, kad interesų konfliktas yra, jis pateikia atitinkamo centrinio banko valdytojui (arba, jei tai valdybos narys, kuris nėra iš centrinio banko – ECB pirmininkui) rekomendaciją, kaip tinkamai spręsti interesų konfliktą, o valdytojas arba ECB pirmininkas be nepateisinamo delsimo praneša apie tai pirmininkui. Valdytojas arba ECB pirmininkas suteikia reikiamą informaciją, kad pirmininkas būtų informuotas, kaip tinkamai spręsti interesų konfliktą.

                  2.4.

                  Jeigu T2S valdybos posėdžio metu narys turi priežasčių manyti, kad kito nario dalyvavimas T2S valdybos diskusijoje, balsavime ar rašytinėje procedūroje galėtų sukelti interesų konfliktą, jis apie tai tuoj pat informuoja pirmininką.

                  2.5.

                  Pirmininkas pakviečia narį, kuris įvardino esamą ar potencialų interesų konfliktą pagal 2.3 dalį, arba dėl kurio interesų konflikto buvo išreikštas susirūpinimas pagal 2.4 dalį, pareikšti, ar esamas arba potencialus interesų konfliktas yra. Jei nario pareiškimas pirmininko netenkina, bet koks atitinkamas klausimas iš darbotvarkės išbraukiamas. Pirmininkas be nepateisinamo delsimo apie kiekvieną tokį atvejį informuoja atitinkamo centrinio banko elgesio taisyklių laikymąsi užtikrinantį organą (arba, jei tai valdybos narys, kuris nėra iš centrinio banko – ECB etikos pareigūną) ir, jei mano esant reikalinga, Valdančiąją tarybą.

                  2.6.

                  Jei 2.3, 2.4 arba 2.5 dalys yra susijusios su pirmininku, pirmininkas informuoja pirmininko pavaduotoją.

                  2.7.

                  Narys negali balsuoti dėl jokio klausimo, dėl kurio jis patiria interesų konfliktą. Tai taip pat taikoma nariui, kuris yra 4CB personalo narys, jei T2S valdyba sprendžia dėl 4CB produktų patvirtinimo.

            3.   Tinkamas konfidencialios informacijos naudojimas

                  3.1.

                  Nariai naudoja konfidencialią informaciją tik Eurosistemos ir T2S programos tikslais ir interesais ir laikydamiesi T2S valdybos įgaliojimų.

                  3.2.

                  Nariai negali atskleisti konfidencialios informacijos trečiosioms šalims, o nariai, kurie yra ECB arba NCB personalo nariai, gali atskleisti konfidencialią informaciją jų centrinio banko ar kito centrinio banko personalo nariams tik griežtai vadovaudamiesi „reikia žinoti“ (need to know) taisykle, kad suteiktų patarimą, reikalingą nuomonei tam tikru konkrečiu klausimu parengti. Konfidenciali informacija su žyma „tik nariams“ iš principo negali būti narių atskleista jų centrinio banko ar kitų centrinių bankų personalo nariams, jei T2S valdyba nesusitaria kitaip.

                  3.3.

                  Nariai imasi visų reikiamų priemonių, kad užkirstų kelią atsitiktiniam konfidencialios informacijos atskleidimui ar nesankcionuotai prieigai prie jos.

                  3.4.

                  Nariai negali naudoti savo prieigos prie konfidencialios informacijos ne Eurosistemos subjekto labui ar, nesant tinkamo pateisinimo, savo centrinio banko labui.

                  3.5.

                  Kai nariui atskleisti ar pateikti konfidencialią informaciją nurodo teismas ar reguliavimo, priežiūros ar kita kompetentinga institucija, turinti jurisdikciją to nario atžvilgiu, jis privalo:

                              a)

                              jei tai leidžia teisės normos, skubiai raštu pranešti apie tokį nurodymą pirmininkui ir savo centrinio banko elgesio taisyklių laikymąsi užtikrinančiam organui (arba, jei tai valdybos narys, kuris nėra iš centrinio banko – ECB etikos pareigūnui) ir pateikti kiek galima išsamesnę informaciją;

                              b)

                              jei pirmininkas mano esant reikalinga, gauti profesionalią teisinę konsultaciją apie tokio nurodymo teisėtumą ir įgyvendinamumą;

                              c)

                              bendradarbiauti su visais susijusiais centriniais bankais ir teikti tokią pagalbą, kokios pirmininkas gali pagrįstai paprašyti, kad T2S valdyba ar atitinkamo nario centrinis bankas galėtų siekti pasinaudoti teisinėmis gynybos priemonėmis konfidencialiai informacijai apsaugoti;

                              d)

                              pranešti atitinkamam teismui ar institucijai apie konfidencialų informacijos pobūdį ir prašyti teismo ar institucijos išsaugoti informacijos konfidencialumą, kiek tai leidžia teisės normos.

                        Jei šis skirsnis susijęs su pirmininku, jis informuoja pirmininko pavaduotoją.

            4.   Skaidrumas ir atvirumas

                  4.1.

                  Laikydamiesi reikalavimų dėl konfidencialios informacijos, bendraudami su potencialiais tiekėjais ir profesinėmis organizacijomis, atstovaujančiomis potencialiems tiekėjams, nariai siekia išlaikyti sąžiningą konkurenciją ir koordinuotai bei nediskriminuodami suteikti objektyvią ir reikšmingą informaciją visiems tokiems potencialiems tiekėjams ar atstovams. Priklausomai nuo teiktinos informacijos, šis tikslas gali būti pasiektas užmezgant su jais konstruktyvų dialogą ir pateikiant jiems dokumentus konsultacinėse grupėse.

                  4.2.

                  Narys tinkamai apsvarsto visus jam adresuotus potencialių tiekėjų ar profesinių organizacijų, atstovaujančių potencialiems tiekėjams, rašytinius pranešimus. Nariai tokius pranešimus laiko konfidencialiais, išskyrus atvejus, kai potencialus tiekėjas ar atstovas aiškiai nurodo kitaip.

                  4.3.

                  4.1 ir 4.2 dalys neturi būti aiškinamos kaip trukdančios T2S valdybai bendrauti su potencialiais tiekėjais ar profesinėmis organizacijomis, atstovaujančiomis potencialiems tiekėjams. Tačiau nariai Eurosistemoje reguliariai keičiasi informacija apie savo kontaktus su tokiais potencialiais tiekėjais ar atstovais.

            5.   Patarimai etikos klausimais

      Jei narys turi klausimą dėl kodekso taikymo, jis turėtų kreiptis patarimo į ECB etikos pareigūną.
      6.   Sankcijos ir baigiamosios nuostatos

                  6.1.

                  Nepažeidžiant taisyklių dėl drausminių procedūrų, numatytų jo įdarbinimo sąlygose, ar bet kokių taikytinų baudžiamųjų, drausminių, administracinių ar sutartinių nuobaudų, pažeidęs šį kodeksą narys bus nedelsiant pašalintas iš T2S valdybos ir pakeistas vadovaujantis I priede nustatyta tvarka.

                  6.2.

                  Nariui, kurio pareigos baigėsi, ir toliau lieka privalomas 3 skirsnis.

                  6.3.

                  Buvęs narys negali naudoti konfidencialios informacijos tam, kad būtų įdarbintas potencialaus tiekėjo, ar atskleisti ar naudoti konfidencialios informacijos, gautos dėl dalyvavimo T2S valdyboje, būdamas potencialaus tiekėjo darbuotoju.

                  6.4.

                  Per pirmuosius metus po to, kai jų pareigos baigėsi, nariai ir toliau vengia interesų konflikto, kuris galėtų kilti dėl bet kokios naujos profesinės veiklos ar paskyrimo. Konkrečiai jie privalo raštu informuoti T2S valdybą, kai ketina pradėti profesinę veiklą ar priimti paskyrimą, ir privalo kreiptis į T2S valdybą patarimo, prieš prisiimdami įsipareigojimus.

                  6.5.

                  Jei buvęs narys nesilaiko 6.3 ir 6.4 dalyse išdėstytų reikalavimų, T2S valdyba gali informuoti jo darbdavį, kad kyla interesų naujajame ir buvusiame darbe konfliktas.

            7.   Adresatai ir platinimas

      Šis kodeksas skiriamas T2S valdybos nariams. Kiekvienam dabartiniam nariui ir naujai paskirtiems nariams įteikiama jo kopija. Reikalaujama, kad prieš dalyvaudami T2S valdybos posėdžiuose nariai pasirašytų 1 ir 2 priedėlius.

         1 priedėlis

            ELGESIO KODEKSO LAIKYMOSI DEKLARACIJA

         Pateikdamas šią deklaraciją aš sutinku su pridedamu kodeksu ir pripažįstu savo pareigas pagal jį, ypač savo pareigą: a) išlaikyti mano gautos konfidencialios informacijos konfidencialumą ir b) vengti situacijų, kuriose, man vykdant savo kaip T2S valdybos nario pareigas, susijusias su T2S programa, kiltų interesų konfliktas, ir jas deklaruoti.
         …
         (Parašas ir data)
         …
         (Visi vardai ir pavardės)
         …
         (Adresas)
         …
         …
         …

         2 priedėlis

            INTERESŲ DEKLARACIJA
             (1)

         …
         (Visi vardai ir pavardės)
         …
         (Adresas)
         …
         (Užsiėmimas)
         T2S programai tiesioginį arba netiesioginį (pvz., per šeimos narį) poveikį daro šie turtiniai ir (ar) neturtiniai interesai, kurie galėtų sukelti interesų konfliktą šio kodekso prasme (2):

            Investicijos (pvz., tiesioginės arba netiesioginės komerciniame subjekte, įskaitant patronuojamąsias bendroves ar kitus tai pačiai įmonių grupei priklausančius subjektus, turinčiame potencialaus tiekėjo T2S programai interesą, išskyrus turimas per investicijų ar pensijų fondus, ar pan.):
         …
         …
         …

            Pareigos (pvz., dabartinės arba buvusios, apmokamos arba neapmokamos, komerciniame subjekte, turinčiame potencialaus tiekėjo T2S programai interesą):
         …
         …
         …

            Pajamos ar dovanos (pvz., dabartinis, ankstesnis ar laukiamas atlyginimas, įskaitant atidėtas pašalpas, vėliau panaudotinus opcionus ir pensinių teisių perdavimus, ar dovanos, gautos iš komercinio subjekto, turinčio potencialaus tiekėjo T2S programai interesą):
         …
         …
         …

            Kita:

         …
         …
         …
         Deklaruoju, duodamas garbės žodį, kad čia nurodyta informacija yra, kiek man žinoma, teisinga ir išsami.
         …
         (Parašas ir data)
         …
         (Visi vardai ir pavardės)

            (1)  Jei narys neturi reikšmingų interesų, tai turėtų būti nurodyta parašant „nėra“ atitinkamame (-uose) lauke (-uose).

            (2)  Turintis reikšmingą interesą narys turėtų aprašyti visus reikšmingus faktus ir aplinkybes, jei reikia, naudodamas papildomą erdvę.

      IV PRIEDAS

         T2S VALDYBOS NARIŲ, KURIE NĖRA IŠ CENTRINIŲ BANKŲ, ATRANKOS, PASKYRIMO IR PAKEITIMO TVARKA IR REIKALAVIMAI

      1.   Skelbimas apie konkursą

                  1.1.

                  Europos Centrinis Bankas (ECB) paskelbs skelbimą apie konkursą ekspertams būti paskirtiems T2S valdybos nariais, kurie nėra iš centrinių bankų, ir rezervo sąrašo sudarymą. Apie konkursą skelbiama vadovaujantis Europos Centrinio Banko 2007 m. liepos 3 d. Sprendimu ECB/2007/5, nustatančiu pirkimų taisykles (1), išsamiau įgyvendintu ECB veiklos praktikos vadovo 8 skyriuje. Tačiau tam tikra apimtimi nukrypstama nuo Sprendimo ECB/2007/5 16a straipsnio ir bus laikomasi bent jau pagrindinių viešųjų pirkimų principų bei užtikrinama tikra ir skaidri konkurencija.

                  1.2.

                  Skelbime apie konkursą inter alia nurodoma: a) T2S valdybos vaidmuo; b) narių, kurie nėra iš centrinių bankų, vaidmuo T2S valdyboje; c) atrankos kriterijai; d) ekonominiai įgaliojimų aspektai ir e) paraiškos pateikimo tvarka, įskaitant terminą, iki kada paraiškos turi būti gautos.

                  1.3.

                  Skelbimas apie konkursą tuo pat metu skelbiamas Europos Sąjungos oficialiajame leidinyje ir ECB svetainėje. Prireikus ECB gali naudoti papildomas priemones skelbimui apie konkursą viešinti. Nesutapimų atveju Europos Sąjungos oficialiajame leidinyje paskelbta versija turi pirmenybę prieš kitas.

                  1.4.

                  Terminas kandidatams pateikti paraiškas turi būti ne trumpesnis nei 21 kalendorinė diena po skelbimo apie konkursą paskelbimo Europos Sąjungos oficialiajame leidinyje.

            2.   Atrankos tvarka

                  2.1.

                  Valdančioji taryba, gavusi Vykdomosios valdybos pasiūlymą, sprendžia dėl T2S valdybos sudėties ir paskiria visus T2S valdybos narius.

                  2.2.

                  T2S valdybos narių, kurie nėra iš centrinių bankų, atveju Valdančioji taryba vertina kandidatus pagal 3 skirsnyje išdėstytus atrankos kriterijus.

                  2.3.

                  T2S valdybos pirmininkas, Eurosistemos nacionalinių centrinių bankų atstovai ir ECB personalas gali padėti Vykdomajai valdybai užpildyti kandidatų vertinimo formas, kuriose yra ir privalumų bei trūkumų pagal vertinimo kriterijus santrauka bei rekomendacija dėl paskyrimo atsižvelgiant į kandidato tinkamumą.

                  2.4.

                  Kitaip nei numatyta Sprendimo ECB/2007/5 16a straipsnio 6 dalyje, du kandidatai bus paskirti tuoj pat ir bus sudarytas kandidatų užpildyti ateityje atsilaisvinsiančias vietas rezervo sąrašas.

            3.   Atrankos kriterijai

      Atrankos kriterijai yra:

                  a)

                  ekspertinės žinios vertybinių popierių atsiskaitymų srityje, įgytos būnant šios srities paslaugų teikėju arba vartotoju, taip pat platesnės ekspertinės žinios, susijusios su Sąjungos finansiniu sektoriumi;

                  b)

                  mažiausiai 10 metų bendravimo su pagrindiniais rinkos veikėjais Sąjungos finansinėse rinkose patirtis;

                  c)

                  pageidautina projektų valdymo patirtis;

                  d)

                  kadangi T2S valdybos darbo kalba yra anglų kalba, nariai, kurie nėra iš centrinių bankų, privalo gebėti veiksmingai bendrauti anglų kalba.

            4.   Rezervo sąrašas

                  4.1.

                  ECB turės potencialių kandidatų rezervo sąrašą.

                  4.2.

                  Atsilaisvinus vietai T2S valdyboje, Vykdomoji valdyba gali atrinkti kandidatą iš rezervo sąrašo pagal jo eiliškumą šiame rezervo sąraše ir siūlyti jį Valdančiajai tarybai kaip T2S valdybos narį dvejų metų kadencijai, kuri gali būti vieną kartą atnaujinta.

                  4.3.

                  Valdančiajai tarybai patvirtinus rezervo sąrašą, jis galioja dvejus metus. Šio rezervo sąrašo galiojimas prireikus gali būti pratęstas dar dvejiems metams.

                  4.4.

                  Kitaip nei numatyta Sprendimo ECB/2007/5 16a straipsnio 7 dalyje, į rezervo sąrašą negali pretenduoti nauji pareiškėjai.

                  4.5.

                  Nukrypstant nuo Sprendimo ECB/2007/5 16a straipsnio 8 dalies, kandidatai gali turėti prieigą prie savo duomenų, juos atnaujinti ar ištaisyti, bet, pasibaigus skelbime apie konkursą nurodytam laikui, negali atnaujinti ar ištaisyti savo tinkamumo ir atrankos kriterijų.

            5.   Paskyrimas

                  5.1.

                  T2S valdybos nariai, kurie nėra iš centrinių bankų, paskiriami asmeniškai. Jie negali perduoti savo pareigų kitam nariui ar trečiajai šaliai.

                  5.2.

                  Visiems paskyrimams taikoma sąlyga, kad paskirtasis asmuo turi pasirašyti paskyrimo sutartį su T2S valdybos pirmininku, sutartį su ECB dėl atlyginimo ir išlaidų kompensavimo ir 6.1 dalyje nurodytas deklaracijas.

                  5.3.

                  Valdančioji taryba paskiria T2S valdybos narius, kurie nėra iš centrinių bankų, T2S valdybos nariais, neturinčiais balso teisės, dvejų metų kadencijai, kuri gali būti vieną kartą atnaujinta.

            6.   Deklaracijos

                  6.1.

                  T2S valdybos nariai, kurie nėra iš centrinių bankų, įsipareigoja laikytis T2S valdybos elgesio kodekso. Todėl reikalaujama, kad jie pasirašytų Elgesio kodekso laikymosi deklaraciją, pateiktą III priedo 1 priedėlyje, ir užpildyti bei pasirašyti Interesų deklaraciją, pateiktą III priedo 2 priedėlyje.

                  6.2.

                  Iš T2S valdybos narių, kurie nėra iš centrinių bankų, taip pat reikalaujama, kad jie pasirašytų skelbime nurodytas deklaracijas.

            7.   Nutraukimas (pasibaigimas) ir pakeitimas

                  7.1.

                  Valdančioji taryba gali nutraukti T2S valdybos nario, kuris nėra iš centrinio banko, įgaliojimus interesų konflikto, pareigų nesilaikymo, negalėjimo atlikti savo pareigų, Elgesio kodekso pažeidimo ar sunkaus elgesio pažeidimo atveju.

                  7.2.

                  Laikoma, kad įgaliojimai pasibaigė, kai narys, kuris nėra iš centrinio banko, atsistatydina arba jo įgaliojimų laikas baigėsi ir nebuvo pratęstas.

                  7.3.

                  Jei įgaliojimai pasibaigia prieš sueinant dvejų metų terminui, taikomos 4.2 ir 4.3 dalys.

         (1)  OL L 184, 2007 7 14, p. 34.


title: 2006/191/EB: 2006 m. kovo 1 d.  Komisijos sprendimas, skelbiantis Baltijos jūros regioninės patariamosios tarybos veiklos pradžią pagal bendrąją žuvininkystės politiką

text:
8.3.2006

               LT

               Europos Sąjungos oficialusis leidinys

               L 66/50

         KOMISIJOS SPRENDIMAS
   2006 m. kovo 1 d.
   skelbiantis Baltijos jūros regioninės patariamosios tarybos veiklos pradžią pagal bendrąją žuvininkystės politiką
   (2006/191/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama 2004 m. liepos 19 d. Tarybos sprendimą 2004/585/EB, įsteigiantį regionines patariamąsias tarybas pagal Bendrąją žuvininkystės politiką (1), ypač į jo 3 straipsnio 3 dalį,
   atsižvelgdama į 2005 m. gruodžio 13 d. Danijos pateiktą rekomendaciją Danijos, Vokietijos, Estijos, Latvijos, Lietuvos, Lenkijos, Suomijos ir Švedijos vardu,
   kadangi:

               (1)

               2002 m. gruodžio 20 d. Tarybos reglamente (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (2) ir Sprendime 2004/585/EB yra numatyta regioninių patariamųjų tarybų steigimo ir veiklos sistema.

               (2)

               Sprendimo 2004/585/EB 2 straipsniu įsteigiama regioninė patariamoji taryba, kurios veikla apims Baltijos jūrą Tarptautinės jūrų tyrinėjimų tarybos (TJTT) IIIb, IIIc ir IIId srityse, kaip apibrėžta Tarybos reglamente (EEB) Nr. 3880/91 (3).

               (3)

               Pagal Sprendimo 2004/585/EB 3 straipsnio 1 dalį žuvininkystės sektoriaus atstovai ir kitos interesų grupės Danijai, Vokietijai, Estijai, Latvijai, Lietuvai, Lenkijai, Suomijai ir Švedijai pateikė prašymą dėl šios regioninės patariamosios tarybos veiklos.

               (4)

               Kaip reikalaujama pagal Sprendimo 2004/585/EB 3 straipsnio 2 dalį, atitinkamos valstybės narės nustatė, ar prašymas dėl Baltijos jūros regioninės patariamosios tarybos atitiko to sprendimo nuostatas. 2005 m. gruodžio 13 d. atitinkamos valstybės narės Komisijai perdavė rekomendaciją dėl šios regioninės patariamosios tarybos.

               (5)

               Atsižvelgdama į Sprendimą 2004/585/EB ir į Bendrosios žuvininkystės politikos tikslus ir principus, Komisija įvertino suinteresuotųjų šalių prašymą ir rekomendaciją ir mano, kad Baltijos jūros regioninė patariamoji taryba yra pasirengusi pradėti veiklą,

         NUSPRENDĖ:
   Vienintelis straipsnis
   Sprendimo 2004/585/EB 2 straipsnio 1 dalies a punktu įsteigta Baltijos jūros regioninė patariamoji taryba pradeda savo veiklą nuo 2006 m. kovo 13 d.

      Priimta Briuselyje, 2006 m. kovo 1 d.

            Komisijos vardu

         Joe BORG

            Komisijos narys

      (1)  OL L 256, 2004 8 3, p. 17.

      (2)  OL L 358, 2002 12 31, p. 59.

      (3)  OL L 365, 1991 12 31, p. 1. Reglamentas su paskutiniais pakeitimais, padarytais Komisijos reglamentu (EB) Nr. 448/2005 (OL L 74, 2005 3 19, p. 5).


title: 1971 m. liepos 26 d. Tarybos sprendimas dėl Viešųjų darbų sutarčių patariamojo komiteto įsteigimo

text:
Svarbus teisinis pranešimas

|

31971D0306

Oficialusis leidinys L 185 , 16/08/1971 p. 0015 - 0015 specialusis leidimas suomių kalba: skyrius 6 tomas 1 p. 0110  specialusis leidimas danų kalba: serija I skyrius 1971(II) p. 0622  specialusis leidimas švedų kalba: skyrius 6 tomas 1 p. 0110  specialusis leidimas anglų kalba: serija I skyrius 1971(II) p. 0693  specialusis leidimas graikų k.: skyrius 17 tomas 1 p. 0017  specialusis leidimas ispanų kalba: skyrius 17 tomas 1 p. 0019  specialusis leidimas portugalų kalba skyrius 17 tomas 1 p. 0019

		Tarybos sprendimas1971 m. liepos 26 d.dėl Viešųjų darbų sutarčių patariamojo komiteto įsteigimo(71/306/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį,atsižvelgdama į Komisijos pasiūlymus,atsižvelgdama į Europos Parlamento nuomonę [1],atsižvelgdama į Ekonomikos ir socialinių reikalų komiteto nuomonę [2],kadangi vykdant Tarybos nustatytas priemones viešųjų darbų sutarčių srityje gali kilti sunkumų, kuriuos ji pageidauja bendrai išanalizuoti;kadangi šiuo tikslu patartina įsteigti Komisijos pirmininkaujamą komitetą, sudarytą iš valstybių narių valdžios institucijų atstovų,NUSPRENDĖ:1 straipsnisŠiuo sprendimu Komisijoje įsteigiamas Viešųjų darbų sutarčių patariamasis komitetas.2 straipsnisNepažeisdamas Sutarties 169 ir 170 straipsnių, komitetas Komisijos iniciatyva arba valstybės narės prašymu reguliariainagrinėja problemas, kylančias vykdant Tarybos nustatytas viešųjų darbų sutarčių srities taikymo priemones, įskaitant ypatingus šios srities atvejus. Komitetas ypatingai turi ištirti priežastis, dėl kurių galėjo būti nesikonsultuota su Tarybos kriterijus atitinkančiomis įmonėmis, arba jos galėjo nelaimėti konkurso, nors pateikė geriausią pasiūlymą.3 straipsnisKomitetą sudaro valstybių narių valdžios institucijų atstovai.Valstybės narės paskiria po vieną komiteto narį ir po vieną pakaitinį narį.Komitetui pirmininkauja Komisijos pareigūnas. Pirmininkui gali padėti Komisijos pareigūnai. Sekretoriato paslaugas teikia Komisija.4 straipsnisKomiteto posėdžius šaukia pirmininkas savo iniciatyva arba vieno iš jo narių pageidavimu.5 straipsnisKomiteto svarstymai protokoluojami.6 straipsnisKomitetas pats nustato savo veiklos tvarką.Priimta Briuselyje, 1971 m. liepos 26 d.Tarybos varduPirmininkasA. Moro[1] OL 62, 1965 4 12, p. 883/65 ir 889/65.[2] OL 13, 1965 1 29, p. 150/65 ir OL 63, 1965 4 13, p. 929/65.--------------------------------------------------


title: 2017 m. kovo 6 d. Tarybos sprendimas (ES) 2017/436 dėl Europos Sąjungos ir Čilės Respublikos susitarimo dėl prekybos ekologiškais produktais pasirašymo Europos Sąjungos vardu

text:
14.3.2017

               LT

               Europos Sąjungos oficialusis leidinys

               L 67/33

         TARYBOS SPRENDIMAS (ES) 2017/436
   2017 m. kovo 6 d.
   dėl Europos Sąjungos ir Čilės Respublikos susitarimo dėl prekybos ekologiškais produktais pasirašymo Europos Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               2014 m. birželio 16 d. Taryba įgaliojo Komisiją pradėti derybas su trečiosiomis šalimis siekiant sudaryti susitarimus dėl prekybos ekologiškais produktais;

               (2)

               Komisija Sąjungos vardu vedė derybas su Čilės Respublika dėl susitarimo dėl prekybos ekologiškais produktais (toliau – Susitarimas);

               (3)

               Susitarime Sąjunga ir Čilės Respublika pripažįsta atitinkamų viena kitos ekologinės gamybos taisyklių ir kontrolės sistemų, taikomų ekologiškiems produktams, lygiavertiškumą;

               (4)

               Susitarimu siekiama skatinti prekybą ekologiškais produktais, padėti vystyti ir plėsti Sąjungos ir Čilės Respublikos ekologinės gamybos sektorių ir pasiekti aukštą ekologinės gamybos principų laikymosi, kontrolės sistemų garantijos ir ekologiškų produktų atitikties reikalavimams lygį. Juo taip pat siekiama pagerinti atitinkamų Sąjungos ir Čilės Respublikos ekologinių logotipų apsaugą ir stiprinti Susitarimo Šalių bendradarbiavimą su ekologine gamyba susijusiais reguliavimo klausimais;

               (5)

               Susitarimas turėtų būti pasirašytas,

         PRIĖMĖ ŠĮ SPRENDIMĄ:
   1 straipsnis
   Įgaliojama Sąjungos vardu pasirašyti Europos Sąjungos ir Čilės Respublikos susitarimą dėl prekybos ekologiškais produktais su sąlyga, kad Susitarimas bus sudarytas.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2017 m. kovo 6 d.

            Tarybos vardu

            Pirmininkas

         R. GALDES


title: 2016 m. lapkričio 21 d. Tarybos sprendimas (BUSP) 2016/2040, kuriuo iš dalies keičiamas Sprendimas 2010/279/BUSP dėl Europos Sąjungos policijos misijos Afganistane (EUPOL AFGHANISTAN) ir kuriuo numatomas misijos likvidavimas

text:
22.11.2016

               LT

               Europos Sąjungos oficialusis leidinys

               L 314/20

         TARYBOS SPRENDIMAS (BUSP) 2016/2040
   2016 m. lapkričio 21 d.
   kuriuo iš dalies keičiamas Sprendimas 2010/279/BUSP dėl Europos Sąjungos policijos misijos Afganistane (EUPOL AFGHANISTAN) ir kuriuo numatomas misijos likvidavimas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2010 m. gegužės 18 d. Taryba priėmė Sprendimą 2010/279/BUSP (1) dėl Europos Sąjungos policijos misijos Afganistane (EUPOL AFGHANISTAN);

               (2)

               2014 m. gruodžio 17 d. Taryba priėmė Sprendimą 2014/922/BUSP (2), kuriuo iš dalies keičiamas Sprendimas 2010/279/BUSP, iki 2016 m. gruodžio 31 d. pratęsiamas jo galiojimas ir numatoma orientacinė finansavimo suma laikotarpiui nuo 2015 m. sausio 1 d. iki 2015 m. gruodžio 31 d.;

               (3)

               2015 m. gruodžio 14 d. Taryba priėmė Sprendimą (BUSP) 2015/2336 (3), kuriuo numatoma orientacinė finansavimo suma laikotarpiui nuo 2016 m. sausio 1 d. iki 2016 m. gruodžio 31 d.;

               (4)

               2016 m. gegužės 12 d. išvadose dėl Afganistano Taryba patvirtino, kad ES tebėra įsipareigojusi toliau remti civilinę policiją Afganistane po EUPOL AFGHANISTAN užbaigimo 2016 m.;

               (5)

               EUPOL AFGHANISTAN veiksmų etapas 2016 m. gruodžio 31 d. pasibaigs. Jos likvidavimo etapas prasidės 2017 m. sausio 1 d. Likvidavimo etapui Afganistane bus reikalinga likvidavimo grupė;

               (6)

               todėl Sprendimas 2010/279/BUSP turėtų būti atitinkamai iš dalies pakeistas ir turėtų būti numatyta orientacinė finansavimo suma laikotarpiui nuo 2017 m. sausio 1 d. iki gruodžio 31 d.,

         PRIĖMĖ ŠĮ SPRENDIMĄ:
   1 straipsnis
   Sprendimas 2010/279/BUSP iš dalies keičiamas taip:

               1.

               1 straipsnis pakeičiamas taip:
               „1 straipsnis
               Misija
               1.   Europos Sąjungos policijos misija Afganistane (toliau – EUPOL AFGHANISTAN arba misija), įkurta Bendraisiais veiksmais 2007/369/BUSP, pratęsiama nuo 2010 m. gegužės 31 d. iki 2017 m. rugsėjo 15 d.
               2.   Iki 2016 m. gruodžio 31 d. EUPOL AFGHANISTAN veikia laikydamasi 2 straipsnyje išdėstytų tikslų ir vykdo 3 straipsnyje nustatytas užduotis.
               3.   Nuo 2017 m. sausio 1 d. EUPOL AFGHANISTAN atlieka misijos likvidavimą.“

               2.

               7 straipsnio 1 dalis pakeičiama taip:
               „1.   Iki 2016 m. gruodžio 31 d. EUPOL AFGHANISTAN personalo narių skaičius ir kompetencija turi atitikti 2 straipsnyje išdėstytus misijos tikslus, 3 straipsnyje nustatytas misijos užduotis ir 4 straipsnyje nustatytą misijos struktūrą. Nuo 2017 m. sausio 1 d. EUPOL AFGHANISTAN personalo narių skaičius ir kompetencija turi atitikti tikslą užtikrinti greitą ir tinkamą misijos likvidavimo procesą.“

               3.

               13 straipsnio 1 dalies paskutinė pastraipa pakeičiama taip:
               „Orientacinė finansavimo suma, skirta su EUPOL AFGHANISTAN susijusioms išlaidoms padengti laikotarpiui nuo 2017 m. sausio 1 d. iki 2017 m. rugsėjo 15 d., yra 11 600 000 EUR.“

               4.

               17 straipsnis pakeičiamas taip:
               „17 straipsnis
               Įsigaliojimas ir trukmė
               Šis sprendimas įsigalioja jo priėmimo dieną.
               Jis taikomas nuo 2010 m. gegužės 31 d. iki 2017 m. rugsėjo 15 d.“

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. lapkričio 21 d.

            Tarybos vardu

            Pirmininkas

         P. PLAVČAN

      (1)  2010 m. gegužės 18 d. Tarybos sprendimas 2010/279/BUSP dėl Europos Sąjungos policijos misijos Afganistane (EUPOL AFGHANISTAN) (OL L 123, 2010 5 19, p. 4).

      (2)  2014 m. gruodžio 17 d. Tarybos sprendimas 2014/922/BUSP, kuriuo iš dalies keičiamas Sprendimas 2010/279/BUSP dėl Europos Sąjungos policijos misijos Afganistane (EUPOL AFGHANISTAN) ir pratęsiamas jo galiojimas (OL L 363, 2014 12 18, p. 152).

      (3)  2015 m. gruodžio 14 d. Tarybos sprendimas (BUSP) 2015/2336, kuriuo iš dalies keičiamas Sprendimas 2010/279/BUSP dėl Europos Sąjungos policijos misijos Afganistane (EUPOL AFGHANISTAN) (OL L 329, 2015 12 15, p. 16).


title: 2014/599/ES: 2014 m. balandžio 3 d. Europos Parlamento sprendimas dėl Europos geležinkelio agentūros 2012 finansinių metų biudžeto įvykdymo patvirtinimo

text:
5.9.2014

               LT

               Europos Sąjungos oficialusis leidinys

               L 266/257

         EUROPOS PARLAMENTO SPRENDIMAS
   2014 m. balandžio 3 d.
   dėl Europos geležinkelio agentūros 2012 finansinių metų biudžeto įvykdymo patvirtinimo
   (2014/599/ES)
   EUROPOS PARLAMENTAS,

               —

               atsižvelgdamas į Europos geležinkelio agentūros 2012 finansinių metų galutines metines finansines ataskaitas,

               —

               atsižvelgdamas į Audito Rūmų ataskaitą dėl Europos geležinkelio agentūros 2012 finansinių metų metinių finansinių ataskaitų su Agentūros atsakymais (1),

               —

               atsižvelgdamas į Tarybos 2014 m. vasario 18 d. rekomendaciją (05849/2014 – C7–0054/2014),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2004 m. balandžio 29 d. Europos Parlamento ir Tarybos reglamentą (EB) Nr. 881/2004, įsteigiantį Europos geležinkelio agentūrą (4), ypač į jo 39 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Transporto ir turizmo komiteto nuomonę (A7–0209/2014),

               1.

               patvirtina Europos geležinkelio agentūros vykdančiajam direktoriui, kad Agentūros 2012 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos geležinkelio agentūros vykdančiajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 365, 2013 12 13, p. 184.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 164, 2004 4 30, p. 1.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2012 m. gruodžio 6 d. Tarybos sprendimas, kuriuo priimama Tarybos pozicija dėl 2013 finansinių metų Europos Sąjungos biudžeto projekto

text:
8.12.2012

               LT

               Europos Sąjungos oficialusis leidinys

               C 378/4

         TARYBOS SPRENDIMAS
   2012 m. gruodžio 6 d.
   kuriuo priimama Tarybos pozicija dėl 2013 finansinių metų Europos Sąjungos biudžeto projekto
   2012/C 378/05
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač jos 314 straipsnio 3 dalį, kartu su Europos atominės energijos bendrijos steigimo sutartimi, ypač jos 106a straipsniu,
   kadangi:

               (1)

               2012 m. lapkričio 23 d. Komisija pateikė pasiūlymą dėl naujo 2013 finansinių metų biudžeto projekto (1);

               (2)

               Taryba išnagrinėjo Komisijos pasiūlymą, siekdama nustatyti poziciją, kuri pajamų požiūriu būtų suderinama su 2007 m. birželio 7 d. Tarybos sprendimu 2007/436/EB, Euratomas, dėl Europos Bendrijų nuosavų išteklių sistemos (2), o išlaidų požiūriu – su 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo (3) I dalimi, kuris, kol pagal Sutarties dėl Europos Sąjungos veikimo 312 straipsnį nėra parengta daugiametė finansinė programa, yra šiuo metu taikomas biudžetinę drausmę reglamentuojantis dokumentas;

               (3)

               atsižvelgiant į būtinybę kuo skubiau priimti Tarybos poziciją dėl naujo biudžeto projekto, kad biudžetą būtų galima galutinai priimti iki 2013 finansinių metų pradžios ir taip užtikrinti Sąjungos veiklos tęstinumą, yra pateisinamas Protokolo Nr. 1 4 straipsnyje nustatyto informacijai nacionaliniams parlamentams pateikti skirto aštuonių savaičių laikotarpio sutrumpinimas, taip pat yra pateisinamas punktui į preliminarią Tarybos posėdžių darbotvarkę įtraukti numatyto dešimties dienų laikotarpio sutrumpinimas, kaip numatyta Tarybos darbo tvarkos taisyklių 3 straipsnio 3 dalyje,

         NUSPRENDĖ:
   Vienintelis straipsnis
   Tarybos poziciją dėl naujo 2013 finansinių metų Europos Sąjungos bendrojo biudžeto projekto Taryba priėmė 2012 m. gruodžio 6 d.
   Visą pozicijos tekstą galima rasti arba atsisiųsti Tarybos tinklavietėje šiuo adresu: http://www.consilium.europa.eu/

      Priimta Briuselyje 2012 m. gruodžio 6 d.

            Tarybos vardu

            Pirmininkas

         L. LOUCA

      (1)  Dok. COM(2012) 716 final.

      (2)  OL L 163, 2007 6 23, p. 17.

      (3)  OL L 347, 2009 12 24, p. 26.


title: 2016 m. gruodžio 1 d. Tarybos sprendimas (ES) 2016/2143 dėl pozicijos, kuri turi būti priimta Europos Sąjungos vardu CARIFORUM valstybių ir Europos bendrijos bei jos valstybių narių ekonominės partnerystės susitarimu įsteigtame CARIFORUM ir ES prekybos ir vystymosi komitete, dėl Specialiojo žemės ūkio ir žuvininkystės komiteto įsteigimo

text:
7.12.2016

               LT

               Europos Sąjungos oficialusis leidinys

               L 332/18

         TARYBOS SPRENDIMAS (ES) 2016/2143
   2016 m. gruodžio 1 d.
   dėl pozicijos, kuri turi būti priimta Europos Sąjungos vardu CARIFORUM valstybių ir Europos bendrijos bei jos valstybių narių ekonominės partnerystės susitarimu įsteigtame CARIFORUM ir ES prekybos ir vystymosi komitete, dėl Specialiojo žemės ūkio ir žuvininkystės komiteto įsteigimo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               CARIFORUM valstybių ir Europos bendrijos bei jos valstybių narių ekonominės partnerystės susitarimas (1) (toliau – Susitarimas), pasirašytas 2008 m. spalio 15 d. ir laikinai taikomas nuo 2008 m. gruodžio 29 d.;

               (2)

               pagal Susitarimo 230 straipsnio 4 dalį CARIFORUM ir ES prekybos ir vystymosi komitetas gali įsteigti bet kokius specialius komitetus vykdyti veiklai, jo kompetencijos srityje ir juos prižiūrėti;

               (3)

               siekiant Susitarimo 37 straipsnyje nustatytų tikslų, turėtų būti įsteigtas Specialusis žemės ūkio ir žuvininkystės komitetas, kuris veiksmingiau spręstų žemės ūkio ir žuvininkystės sričių klausimus, kaip yra susitarta ankstesniuose CARIFORUM ir ES prekybos ir vystymosi komiteto posėdžiuose;

               (4)

               tikslinga nustatyti poziciją, kuri turi būti priimta Sąjungos vardu CARIFORUM ir ES prekybos ir vystymosi komitete dėl Specialiojo žemės ūkio ir žuvininkystės komiteto įsteigimo;

               (5)

               todėl Sąjungos pozicija CARIFORUM ir ES prekybos ir vystymosi komitete turėtų būti grindžiama pridėtu sprendimo projektu,

         PRIĖMĖ ŠĮ SPRENDIMĄ:
   1 straipsnis
   Pozicija, kuri turi būti priimta Sąjungos vardu CARIFORUM valstybių ir Europos bendrijos bei jos valstybių narių ekonominės partnerystės susitarimu įsteigtame CARIFORUM ir ES prekybos ir vystymosi komitete, dėl Specialiojo žemės ūkio ir žuvininkystės komiteto įsteigimo, grindžiama prie šio sprendimo pridėtu CARIFORUM ir ES prekybos ir vystymosi komiteto sprendimo projektu.
   Techniniams sprendimo projekto pakeitimams Sąjungos atstovai CARIFORUM ir ES prekybos ir vystymosi komitete gali pritarti be papildomo Tarybos sprendimo.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. gruodžio 1 d.

            Tarybos vardu

            Pirmininkas

         A. ÉRSEK

      (1)  OL L 289, 2008 10 30, p. 3.

      PROJEKTAS
      CARIFORUM IR ES PREKYBOS IR VYSTYMOSI KOMITETO,
      įsteigto CARIFORUM valstybių ir Europos bendrijos bei jos valstybių narių ekonominės partnerystės susitarimu,
      SPRENDIMAS Nr. …/2016
      … m. … … d.
      dėl Specialiojo žemės ūkio ir žuvininkystės komiteto įsteigimo
      CARIFORUM IR ES PREKYBOS IR VYSTYMOSI KOMITETAS,
      atsižvelgdamas į CARIFORUM valstybių ir Europos bendrijos bei jos valstybių narių ekonominės partnerystės susitarimą, ypač į jo 230 straipsnio 4 dalies a punktą,
      atsižvelgdamas į 2010 m. gegužės 17 d. Jungtinės CARIFORUM ir ES tarybos sprendimu Nr. 1/2010 įsteigto CARIFORUM ir ES prekybos ir vystymosi komiteto darbo tvarkos taisykles, ypač į jų 11 straipsnį,
      kadangi siekiant įgyvendinti CARIFORUM valstybių ir Europos bendrijos bei jos valstybių narių ekonominės partnerystės susitarimo (toliau – Susitarimas) nuostatų dėl žemės ūkio ir žuvininkystės tikslus, tinkama įsteigti Specialųjį žemės ūkio ir žuvininkystės komitetą,
      PRIĖMĖ ŠĮ SPRENDIMĄ:
      1 straipsnis
      1.   Šiuo sprendimu įsteigiamas Specialusis CARIFORUM ir ES žemės ūkio ir žuvininkystės komitetas 2 straipsnyje nustatytoms funkcijoms vykdyti.
      2.   Specialusis CARIFORUM ir ES žemės ūkio ir žuvininkystės komitetas taip pat yra platforma, kurioje šalys keisis patirtimi, informacija ir geriausios praktikos pavyzdžiais bei konsultuosis visais su Susitarimo II dalies I antraštinės dalies 5 skyriuje nustatytais tikslais bei šalių prekyba susijusiais klausimais.
      2 straipsnis
      Specialusis žemės ūkio ir žuvininkystės komitetas:

                  a)

                  nuolat bendrai peržiūri visus Susitarimo II dalies I antraštinės dalies 5 skyriaus (Žemės ūkis ir žuvininkystė) aspektus;

                  b)

                  nuolat bendrai peržiūri visus kitus Susitarimo žemės ūkio ir žuvininkystės aspektus, be kita ko, tokias II dalies I antraštinės dalies (Prekyba prekėmis) sritis:

                              i)

                              1 skyrius. Visi su prekyba žemės ūkio ir žuvininkystės produktais susiję klausimai, įskaitant tarifus;

                              ii)

                              3 skyriaus 28 straipsnis. Žemės ūkio eksporto subsidijos;

                              iii)

                              6 skyrius. Techninės prekybos kliūtys, susijusios su žemės ūkio ir žuvininkystės produktais ir

                              iv)

                              7 skyrius. Sanitarinės ir fitosanitarinės priemonės, susijusios su žemės ūkio ir žuvininkystės produktais;

                  c)

                  nuolat bendrai peržiūri visus IV antraštinės dalies 2 skyriaus (Inovacijos ir intelektinė nuosavybė) aspektus, susijusius su žemės ūkio ir žuvininkystės produktais, be kita ko, 145 straipsnio (Geografinės nuorodos) ir 149 straipsnio (Augalų veislės) aspektus;

                  d)

                  plėtoja dialogą žemės ūkio ir žuvininkystės klausimais, be kita ko, šiose srityse:

                              i)

                              žemės ūkio produkcija, vartojimas ir prekyba bei atitinkama žemės ūkio ir žuvininkystės produktų rinkos plėtra;

                              ii)

                              investicijų ir žinių perdavimo CARIFORUM valstybių žemės ūkio, maisto ir žuvininkystės sektoriuose, įskaitant nedidelio masto veiklą, skatinimas;

                              iii)

                              žemės ūkio, kaimo plėtros ir žuvininkystės sričių politika, teisės aktai ir reglamentai;

                              iv)

                              politikos ir institucijų pokyčiai, kurių reikia siekiant paremti žemės ūkio ir žuvininkystės sektorių pertvarkymą bei žemės ūkio, maisto, kaimo plėtros ir žuvininkystės regioninės politikos formavimą ir įgyvendinimą, siekiant regioninės integracijos;

                              v)

                              naujos technologijos, moksliniai tyrimai ir inovacijos bei su kokybe susijusios politikos sritys ir priemonės;

                              vi)

                              prekybos politikos pokyčiai, susiję su prekėmis ir tradiciniais žemės ūkio produktais, įskaitant bananus, romą, ryžius ir cukrų;

                  e)

                  padeda CARIFORUM ir ES prekybos ir vystymosi komitetui atlikti šias funkcijas:

                              i)

                              prižiūrėti, kaip yra įgyvendinamos su žemės ūkiu ir žuvininkyste susijusios Susitarimo nuostatos, ir atsakyti už jų įgyvendinimą bei tinkamą jų taikymą, taip pat svarstyti bei teikti rekomendacijas dėl bendradarbiavimo šioje srityje prioritetų;

                              ii)

                              prižiūrėti visus tolimesnius su žemės ūkiu ir žuvininkyste susijusių Susitarimo nuostatų pakeitimus ir vertinti jų taikymą;

                              iii)

                              pagal III dalies nuostatas imtis veiksmų ginčams išvengti ir spręsti ginčus, galinčius kilti dėl su žemės ūkiu ir žuvininkyste susijusių Susitarimo nuostatų aiškinimo ar taikymo;

                              iv)

                              svarstyti ir imtis veiksmų, kurie gali sudaryti geresnes šalių prekybos, investicijų ir verslo sąlygas žemės ūkio ir žuvininkystės sektoriuose ir

                              v)

                              svarstyti visus su šio Susitarimo žemės ūkio ir žuvininkystės nuostatomis susijusius klausimus ir kitus klausimus, galinčius turėti poveikio jo tikslų įgyvendinimui;

                  f)

                  CARIFORUM ir ES prekybos ir vystymosi komitetui teikia rekomendacijas, kaip gerinti šio Susitarimo žemės ūkio ir žuvininkystės nuostatų įgyvendinimą ir veikimą.

            3 straipsnis
      Specialųjį žemės ūkio ir žuvininkystės komitetą sudaro Komisijos atstovai ir CARIFORUM direktorato bei Susitarimą pasirašiusių CARIFORUM valstybių atstovai.
      4 straipsnis
      Šis sprendimas įsigalioja …

         Priimta …

               CARIFORUM ir ES prekybos ir

               vystymosi komiteto vardu


title: 2010 m. birželio 24 d. Tarybos sprendimas dėl pusės Europos maisto saugos tarnybos valdančiosios tarybos narių paskyrimo

text:
30.6.2010

               LT

               Europos Sąjungos oficialusis leidinys

               C 171/3

         TARYBOS SPRENDIMAS
   2010 m. birželio 24 d.
   dėl pusės Europos maisto saugos tarnybos valdančiosios tarybos narių paskyrimo
   2010/C 171/05
   EUROPOS SĄJUNGOS TARYBA,
   atsižvelgdama į sutartį dėl Europos Sąjungos veikimo,
   atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 25 straipsnio 1 dalį,
   atsižvelgdama į Europos Komisijos Tarybai pateiktą kandidatų sąrašą,
   atsižvelgdama į Europos Parlamento pareikštą nuomonę,
   kadangi:

               (1)

               Labai svarbu užtikrinti Europos maisto saugos tarnybos (toliau – EMST) nepriklausomumą, aukštą mokslinę kokybę, skaidrumą ir veiksmingumą. Būtinas ir bendradarbiavimas su valstybėmis narėmis.

               (2)

               Pusė Tarnybos valdančiosios tarybos narių savo kadenciją baigs 2010 m. birželio 30 d.

               (3)

               Siekiant paskirti septynis naujus Valdančiosios tarybos narius, kandidatūros buvo patikrintos remiantis Komisijos pateiktais dokumentais ir atsižvelgiant į Europos Parlamento pareikštą nuomonę. Tuo siekiama, kad būtų užtikrinti aukščiausi kompetencijos standartai, patirtis įvairiose srityse, pavyzdžiui, valdymo ir viešojo administravimo srityse, ir kuo didesnis geografinis pasiskirstymas Sąjungos teritorijoje.

               (4)

               Trys iš esamų EMST valdančiosios tarybos narių yra iš vartotojams ir kitiems maisto grandinės dalyviams atstovaujančių organizacijų, todėl bent vienas iš naujųjų EMST valdančiosios tarybos narių taip pat turėtų būti iš šių organizacijų,

         PRIĖMĖ ŠĮ SPRENDIMĄ:
   1 straipsnis
   Šie asmenys skiriami Europos maisto saugos tarnybos valdančiosios tarybos nariais laikotarpiui nuo 2010 m. liepos 1 d. iki 2014 m. birželio 30 d.:
   Diána Bánáti (2)

   Manuel Barreto Dias
   Marianne Elvander (2)

   Milan Kováč
   Stella Michaelidou-Canna
   Jan Mousing
   Pieter Vanthemsche (3)

   2 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Liuksemburge, 2010 m. birželio 24 d.

            Tarybos vardu

            Pirmininkas

         J. BLANCO LÓPEZ

      (1)  OL L 31, 2002 2 1, p. 1.

      (2)  Esamas EMST valdančiosios tarybos narys.

      (3)  Iš kitiems maisto grandinės dalyviams atstovaujančių organizacijų.